ශ්‍රී ලංකාවේ බිම් බෝම්බ ඉවත් කිරීමේ කටයුතු වෙනුවෙන් රුපියල් මිලියන 480 ක (ඕස්ට්‍රේලියානු ඩොලර් මිලියන 4.25) මුදලක් ඕස්ට්‍රේලියානු රජය මඟින් ලබා දී ඇත.පසුගිය 4 දාට යෙදුණු බිම් බෝම්බ පිළිබඳ දැනුවත් වීමේ හා බිම් බෝම්බ ඉවත් කිරීමේ කටයුතු සඳහා සහාය දැක්වීම පිළිබඳ අන්තර් ජාතික දිනයට සමඟාමීව මෙම මූල්‍යාධාරය ශ්‍රී ලංකාවට ලබාදුන් බව ශ්‍රී ලංකාවේ ඕස්ට්‍රේලියානු මහ කොමසාරිස් කාර්යාලය පවසයි.මේ සමඟ දේශීය හා විදේශීය සංවිධානවලට උතුරු හා නැඟෙනහිර ප්‍රදේශයන්හි වළ දමා තිබෙන බිම් බෝම්බ හදුනා ගැනීමේ හා ඉවත් කිරීමේ කටයුතු කඩිනම් කිරීමට හැකි වන අතර බිම් බෝම්බ පිළිබඳ ශ්‍රී ලංකාවේ ජාතික ක්‍රියාකාරී ආයතනය මඟින් මෙහෙයවන බිම් බෝම්බ ඉවත් කිරීමේ කටයුතු සම්බන්ධීකරණය සඳහාද උපකාර වෙයි.බිම් බෝම්බ ඉවත් කිරීමේ උපකරණ මිලදී ගැනීම වෙනුවෙන් පසුගිය දෙවසරේ ඕස්ට්‍රේලියානු රජය මඟින් ශ්‍රී ලංකාවට රුපියල් මිලියන 1400 ක මුදලක් ලබා දී තිබෙන අතර ඒ සහයෝගය මත වර්ග කිලෝමීටර් 70 ක භූමි ප්‍රදේශයක බිම් බෝම්බ ඉවත් කිරීමට හැකිවී තිබෙන බවද ඕස්ට්‍රේලියානු මහ කොමසාරිස් කාර්යාලය සඳහන් කරයි..